  Виталий Пронин Сарапул районысь огаз куштӥськем коркан шедьтэмын 34 килолэсь ятыр марихуана, ивортӥз Удмуртиысь Наркоконтролья управленилэн пресс-службаез.Наркополицейскойёслэн «оскон телефоназы» жингыртӥсь луиз. Адями нимзэ-тулзэ ӧз вера, но ивор сётӥз: Сарапул ёросысь Старая Бисарка гуртын кыӵе ке тодмотэм адямиос кенэм модос арало.Та гурт Сарапуллэсь 30 иськеме интыяськемын. Хозяйствоын куке-соку вал фермазы но. Али пудо вордон гидъёс аналтэмын. Нош аръёсын люкаськем кыед люкъёс вылын алямын кенэм.Вуж ферма дорысь огаз куштӥськем коркан наркополицейскойёс быдэс склад тыр  куасьтэм кенэм модосэз шедьтӥзы. Амало йыртэмасьёс будосэз векчиятыны но вутскиллям ни. Тазьы 34 килолэсь трос марихуана дасяллям. Эшшо 6 кило кенэм модос корка сигын куасьме на вылэм. Старая Бисаркаын эшшо ӝыны гектар куштӥськем музъем вылын кенэм алямын.Та учыръя ӝутэмын уголовной уж. Зэм, кенэм куасьтӥсьёс кырмемын ӧвӧл. Нош гурт поселенилэн кивалтӥсьёсызлы сюлмаськоно луоз алям будосэз аран но сутон пумысен.Елена Скворцова. Теги: Полиция  